‘อินทร’โผล่คว้าประกันภัยจลาจล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ปลัดฯท่องเที่ยวชี้จัดจ้างพิเศษ รับคุ้มครองยาวถึง31มี.ค.54
โพสต์ทูเดย์ — อินทรประกันภัย รายเล็กม้ามืดคว้าประกันภัยจลาจลนักท่องเที่ยวรายเดียว รับเบี้ย 518 ล้านบาท 
นายอรรถชัย บุรกรรมโกวิท ปลัดกระทรวงการท่องเที่ยวและกีฬา เปิดเผยว่า กระทรวงได้หารือร่วมกับสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และเห็นชอบเลือกบริษัท อินทรประกันภัย เข้ารับประกันภัยคุ้มครองชาวต่างชาติกรณีเกิดเหตุการณ์จลาจล โดยการคัดเลือกบริษัทดังกล่าวเป็นการจัดจ้างเป็นพิเศษ เนื่องจากกระทรวงต้องเร่งหาบริษัทเข้ามาให้ความคุ้มครองนักท่องเที่ยวให้เกิดความต่อเนื่อง จากเดิมที่หมดสัญญาเมื่อวันที่ 31 มี.ค. 2553 ที่ผ่านมา ซึ่งได้ทำประกันภัยคุ้มครองเป็นระยะเวลา 1 ปี จนถึงวันที่ 31 มี.ค. 2554 ภายใต้งบประมาณที่คณะรัฐมนตรี (ครม.) ได้อนุมัติ 518 ล้านบาท 
แหล่งข่าวจาก คปภ. เปิดเผยว่า ทาง คปภ. ไม่ได้มีส่วนร่วมในการเลือกบริษัทประกันภัยเข้ารับประกันภัยจลาจลนักท่องเที่ยว แต่ได้รับการติดต่อจากกระทรวงการท่องเที่ยวและกีฬา ให้ดำเนินการเรื่องของกรมธรรม์เมื่อวันที่ 8 เม.ย. 2553 และให้มีผลคุ้มครองต่อเนื่องจากปี 2553 พอวันที่ 10 เม.ย. 2553 ก็เกิดเหตุการณ์สลายการชุมนุมบริเวณสี่แยกคอกวัว ทำให้มีนักข่าวชาวเยอรมันได้รับบาดเจ็บ 1 คน และนักข่าวชาวญี่ปุ่นเสียชีวิต 1 คน ซึ่งเดิมผู้ที่รับประกันภัยจะทำในนามสมาคมประกันวินาศภัย
นายสุชาติ ไตรศิริเวทวัฒน์ กรรมการผู้อำนวยการ บริษัท อินทรประกันภัย กล่าวว่า ยอมรับว่าบริษัทได้เป็นผู้รับประกันภัยจลาจล โดยทำเรื่องเสนอราคาเข้าไปตามประกาศของกระทรวงการท่องเที่ยวและกีฬา 
สำหรับบริษัท อินทรประกันภัย เป็นบริษัทจดทะเบียนในตลาดหลัก ทรัพย์แห่งประเทศไทย (ตลท.) ณ สิ้นปี 2552 มีสินทรัพย์รวม 525.96 ล้านบาท เพิ่มขึ้น 15.75% เมื่อเทียบกับปี 2551 มีส่วนผู้ถือหุ้น 199 ล้านบาท ด้านเบี้ยประกันภัยรับมีจำนวน 420.25 ล้านบาท เพิ่มขึ้น 21.37% ขาดทุนสุทธิ 23.87 ล้านบาท เนื่องจากค่าสินไหมทดแทนยังมีอัตราที่ค่อนข้างสูง ทำให้มีกำไรจากการรับประกันภัยลดลงและรายได้จากการลงทุนก็ลดลงด้วย
ทั้งนี้ จะคุ้มครองกรณีที่มีการบาดเจ็บ ทุพพลภาพ สูญเสียชีวิต มีวงเงินประกันไม่เกิน 1 หมื่นเหรียญสหรัฐ และกรณีเกิดความเสียหายจากการหยุดชะงักจากการเดินทาง แต่โดยรวมการเอาประกันจะไม่เกิน 3 หมื่นเหรียญสหรัฐ